《青阳梅仙舒伯虞为其尊人索静閒轩诗》
宋代·戴炳

人心元至虚，天下本无事。举世役于形，扰扰谁暂置。

先生自超俗，涵养老逾粹。妙契无名翁，深造静閒味。

壶中贮日月，胸次纳天地。婆娑阅四序，物物见春意。

林花高下红，庭草浅深翠。一笑扶瘦筇，行吟散微醉。

作者简介：宋台州黄岩人，字景明，号东野。戴复古从孙。宁宗嘉定十三年进士。理宗嘉熙间授赣州法曹参军。少工吟咏。有《东野农歌集》。